**DEŇ VODY V MÚZEU**

Celosvetový význam vody sme si vo Vihorlatskom múzeu v Humennom tohto roku pripomínali so žiakmi materských škôl a žiakmi prvého stupňa základných škôl. Takmer 390 detí z Humenného, ale aj z blízkych obcí, navštívilo v priebehu niekoľkých dní interaktívne podujatie pri príležitosti Svetového dňa vody, ktorý si každoročne pripomíname 22. marca.

V akej podobe sa nachádza voda v prírode? Kto okrem nás, ľudí potrebuje vodu? Na čo všetko vodu potrebujeme? A odkiaľ sa vlastne berie pitná voda, ktorá nám tečie z kohútika? Na takéto otázky sme spoločne s deťmi hľadali odpovede. Zamýšľali sme sa nad tým, čo sa deje s použitou vodou z našich domácností. Vysvetlili sme si, že čistá voda je dôležitá pre celú prírodu, pre zvieratká aj rastliny. S menšími deťmi sme vysiali semienka kvetov, ktoré sme nezabudli zaliať čistou vodou. Živočíchy, ktoré sú viazané na vodné prostredie sme hľadali v reinštalovanej prírodovednej expozícii.

Hrami, zábavnými aj poučnými aktivitami sme poukázali na dôležitosť tejto jedinečnej tekutiny pre život na našej planéte. Deti sa aktívne zapájali do riešenia úloh a hľadania širších súvislostí v rámci problematiky vody ako nenahraditeľnej zložky životného prostredia. Našou snahou je aj prostredníctvom takýchto podujatí vzbudiť u detí hlbší záujem o danú tému a prispieť tak k rozvoju prírodovedného poznania a prírodovednej gramotnosti už v rámci predprimárneho a primárneho vzdelávania.

RNDr. Zuzana Andrejčáková

Vihorlatské múzeum v Humennom